പെരുങ്കാലായില് ഭൂമി ഇടിഞ്ഞുതാഴുന്നു ജനം ഭീതിയില് ചെറുതോണി: വാഴത്തോപ്പ് പെരുങ്കാലായിലെ ജനവാസമേഖലയില് ഭൂമി ഇടിഞ്ഞുതാഴുന്നത് പ്രദേശവാസികള്ക്ക് ഭീഷണിയാകുന്നു. 56 കോളനി പെരുങ്കാല ആനകൊമ്ബന് റോഡിലാണ് നിരവധി വീടുകള്ക്ക് ഭീഷണിയായി ഭൂമി ഇടിഞ്ഞുതാഴുന്നത്. വാഴത്തോപ്പ് പഞ്ചായത്ത് 14ാം വാര്ഡ് ഉള്പ്പെടുന്ന പെരുങ്കാല ട്രൈബല് സെറ്റില്മെന്റില്പെട്ട 20 ഓളം വീടുകള്ക്ക് ഭീഷണിയായാണ് റോഡില് ഗര്ത്തം രൂപപ്പെട്ടിട്ടുള്ളത്. റോഡില്നിന്നും വീടുകള്ക്ക് അടിയിലൂടെ നൂറുമീറ്റര് ദൂരത്തില് പല ഇടങ്ങളിലും വെള്ളച്ചാലുകളും രൂപപ്പെട്ടിട്ടുണ്ട്. ഇതോടെ സ്വന്തം വീട്ടില് അന്തിയുറങ്ങാന് കഴിയാത്ത സ്ഥിതിയാണെന്നും ആശങ്കയിലായ കുടുംബങ്ങളെ ഇവിടെനിന്നും മാറ്റിപ്പാര്പ്പിക്കണമെന്നും നാട്ടുകാര് ആവശ്യപ്പെട്ടു. മനോജ് ചേലപ്ലാക്കല്, തേവന് പാണ്ഡ്യന് കല്ലടയില്, സജി വേമ്ബേനിക്കല്, സുകുമാരന് മാവ്വിളയില്, ചന്ദ്രിക ജയറാം, അനീഷ് തുരുത്തിക്കാട്ടില്, തങ്കപ്പന് തുരുത്തിക്കാട്ടില്, ചന്ദ്രന് തുരുത്തികാട്ടില്, മോളി മാണക്കോട്ട്, സുമിതി പാച്ചു വെള്ളക്കുടിയില്, സന്തോഷ് വെള്ളുക്കുടിയില്, അമ്മിണി പാലയ്ക്കല് എന്നിവരുടെ വീടുകള്ക്കാണ് ഭൂമി താഴുന്നതുമൂലം അപകടഭീഷണി. റോഡിനു സമീപം രണ്ടു വലിയ ഗര്ത്തങ്ങളും സമീപത്തായി ചെറിയ ഗര്ത്തങ്ങളും രൂപപ്പെട്ടിട്ടുണ്ട്. പെരുങ്കാലായില് 2018ലെ പ്രളയക്കെടുതിയില് ഉരുള്പൊട്ടി അപകടങ്ങളുണ്ടായി വീടു നശിക്കുകയും കുടുംബാംഗങ്ങള് മരണപ്പെടുകയും സമീപത്ത് പലയിടങ്ങളിലും സോയില് പൈപ്പിങ് രീതിയിലുള്ള പ്രതിഭാസങ്ങള് കണ്ടിരുന്നതായും നാട്ടുകാര് പറയുന്നു. അക്കാലത്തും ജീയോളജി വിഭാഗം ഉള്പ്പെടെയുള്ള ഉദ്യോഗസ്ഥര് സ്ഥലത്ത് പരിശോധന നടത്തിയെങ്കിലും പ്രദേശത്തു നിന്നും ആളുകളെ മാറ്റി പാര്പ്പിക്കുന്നതിനുള്ള നടപടിയുണ്ടായില്ല. അടിയന്തരമായി കെടുതിയനുഭവിക്കുന്ന ജനവിഭാഗങ്ങളെ സുരക്ഷിത സ്ഥാനങ്ങളിലേയ്ക്ക് മാറ്റി പാര്പ്പിക്കാന് നടപടിയുണ്ടാവണമെന്ന് വാര്ഡ് മെമ്ബര് അജീഷ് കുമാര് ആവശ്യപ്പെട്ടു. നാട്ടുകാരുടെ പരാതിയെ തുടര്ന്ന് ഇടുക്കി തഹസില്ദാറും സംഘവും സ്ഥലത്തെത്തി പരിശോധന നടത്തി.